Si ecclesiæ Dei compatiens, si carissimi in Christo filii nostri C., illustris regis Siciliæ laboribus jam susceptis intendens, urgente stimulo pietatis, crucem velles recipere, et cum eodem rege tam salubriter quam feliciter laborare, nostrum multum lætificares animum, et tam regem quam negotium regium promoveres. Dedit, etenim, tibi Dominus spiritum sapientiæ, sed et linguam contulit eruditam, sensum tuum insuper multi jam temporis experientia solidavit, ut nihil tibi dedit, in ulla gratia, qua tam pium negotium valeat promoveri. Quocirca, fraternitatem tuam monendam duximus et hortandam, quatinus Deum habens præ oculis, et afflictis Romanæ Ecclesiæ atque regi tuæ viscera pietatis aperiens, in tuorum remissionem peccaminum teipsum Deo et cruci offeras in odoriferum holocaustum, et ad regem eumdem, prout tuam decet solertiam, sicut fidei pugil accedas: quod ut liberius et libentius exequaris peregrinandi ex causa hujusmodi tibi concedimus facultatem.